Diari Oficial de la Generalitat Valenciana


Sumari del DOGV 4535, del 02-07-2003 (2003/7890)

ORDE de 23 juny de 2003, del conseller de Sanitat, per la qual es publica el Pacte sobre constitució de borses de treball per a la cobertura d'ocupació temporal en llocs de treball de centres de Salut Pública de la Conselleria de Sanitat i se n'establixen les normes de funcionament.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2003/06/23/(1)/dof/vci/html**

### Dades del document

Número de DOGV
:   4535

Data del DOGV
:   02-07-2003

Secció del DOGV
:   I. DISPOSICIONS GENERALS

Número del document
:   2003/7890


Data del document
:   23-06-2003

Organisme emissor
:   Conselleria de Sanitat

Tipus de document
:   Ordre

Descriptors 

:   * treball temporal
    * higiene alimentària
    * veterinari
    * metge
    * personal sanitari
    * salut pública
    * professió tècnica
    * administració regional

ORDE de 23 juny de 2003, del conseller de Sanitat, per la qual es publica el Pacte sobre constitució de borses de treball per a la cobertura d'ocupació temporal en llocs de treball de centres de Salut Pública de la Conselleria de Sanitat i se n'establixen les normes de funcionament. [2003/X7890]
  
El passat 5 de juny de 2002 i després d'anteriors sessions negociadores es va formalitzar acord entre representants dels treballadors i de la Conselleria de Sanitat al si de la Mesa Sectorial de Sanitat, que mereix la qualificació de Pacte segons la Llei 9/87 perquè se circumscriu el seu àmbit a personal dependent d'esta conselleria. L'objecte de l'acord va ser la constitució de borses de treball per a atendre la cobertura temporal de llocs de treball de centres de Salut Pública quan fóra necessari, així com es van acordar les seues regles de funcionament.
  
La cobertura temporal dels llocs de treball de Salut Pública, que es trobava exclosa de l'aplicació de les borses de treball de la resta d'institucions sanitàries, estava sent un procés ardu, costós en temps i en recursos i poc satisfactori quant als resultats, perquè s'articulava a través de concursos de mèrits puntuals a cada plaça que es pretenguera cobrir temporalment, amb la publicitat en diversos mitjans d'informació, la constitució d'una comissió administració - sindicats per a açò, i el procés posterior de valoració de mèrits i de possibles reclamacions, tràmits necessaris en absència d'un altre procediment d'aplicació però que dilataven la cobertura temporal, la urgència de la qual era pressuposada, durant molts mesos.
  
Era doncs una necessitat sentida per tots comptar amb un sistema àgil, clar i senzill que permetera cobrir amb promptitud, en l'àmbit de Salut Pública, el supòsit típic de cobertura temporal de les administracions públiques: quan, pel motiu que siga, hi ha una vacant l'ocupació de la qual no pot ser demorada fins al pròxim procés de cobertura reglamentària en propietat; supòsit que en estes borses de treball s'estén també a les substitucions que previsiblement es prolonguen un cert temps.
  
A més, este procediment de cobertura temporal havia de portar implícit el respecte als principis constitucionals d'accés a l'ocupació públic d'igualtat, mèrit i capacitat, principis que també han d'estar presents en l'accés a l'ocupació pública temporal.
  
En esta matèria ?la provisió temporal de llocs de treball- no existia fins al moment cap disposició de caràcter general emanada del Govern Valencià destinada específicament al personal funcionari d'institucions sanitàries de la Conselleria de Sanitat, consideració que mereixen els centres de Salut Pública i que conferix al seu personal la qualificació de sanitari respecte a la seua gestió per part de la Conselleria de Sanitat, com disposa el Decret 71/1989, del Govern Valencià. Per la seua banda, el Decret 33/1999, del Govern Valencià, establix el reglament de selecció i provisió de llocs de treball de l'àmbit personal de la Llei de la Funció Pública, però només té aplicació subsidiària, si no hi ha una norma específica, al personal sanitari, qualificació que mereix el personal dels Centres de Salut Pública qualsevol que siga la seua relació d'ocupació, reconeixent així l'autonomia reglamentària de la Conselleria de Sanitat per a la gestió d'este personal i també la del fòrum negociador constituït per la Mesa Sectorial de Sanitat.
  
No obstant això, els principis rectors de les presents borses de treball són essencialment coincidents amb els fixats en l'article 17 del Decret 33/1999, que no són altres que simplificar l'elecció del personal temporal, garantint al mateix temps criteris d'igualtat mèrit i capacitat, a través dels resultats dels processos selectius per a llocs de la mateixa naturalesa realitzats per a adquirir la condició de funcionari de carrera, així com també obeïxen als principis sobre selecció de personal temporal continguts en el Decret 7/2003, de selecció i provisió de personal estatutari d'institucions sanitàries, aplicable supletòriament al personal sanitari no estatutari.
  
D'esta manera, les borses que es regulen ací respecten el mateix orde que l'obtingut després de la realització d'aquelles proves, ja que pareix molt raonable que qui ha demostrat millors mèrits per a ocupar una plaça en propietat, encara que finalment no l'haguera aconseguit, haja de tindre també la mateixa preferència per a exercir llocs idèntics temporalment.
  
Açò proporciona un llistat pràcticament automàtic, immediat, objectiu i transparent, que no necessita més que les persones amb dret a això, els que hagueren superat almenys un examen en el procés selectiu precedent, declaren el seu interés a formar part de la borsa respectiva, sense necessitat de terminis d'al·legació de mèrits posteriors ni de la seua nova valoració, la qual cosa sempre representa un element de molèsties per a les persones interessades, dilació de terminis i potencial font de conflictes quan es revelen innecessaris perquè ja s'ha superat i resolt en el procés selectiu d'origen. A més, ja existia formalment un compromís de formar les borses de treball amb les persones que participaren en les respectives convocatòries de selecció, respectant l'orde obtingut, en les resolucions del director de Recursos Humans que van convocar els diferents processos selectius que nodrixen estes borses (base 6.4 de cada convocatòria).
  
La Direcció General per a la Salut Pública tenia promoguda la creació de distintes places en diverses categories de llocs de treball de centres de Salut Pública, els tràmits de la qual van finalitzar per les mateixes dates en què es va arribar al pacte que publica esta orde. La finalitat de la creació d'aquelles places no era cap altra que atendre necessitats del servici que ja eren peremptòries en el moment que es van iniciar aquells tràmits, per la qual cosa es va considerar oportú, quan es va acordar amb els sindicats més representatius el funcionament de l'estes borses, utilitzar sense cap demora les seues regles per a proveir temporalment eixos llocs acabats de crear.
  
Per a açò es va citar personalment les persones amb possibilitat de ser creditores d'eixos nomenaments temporals, amb presència de la representació sindical. Del resultat dels actes d'adjudicació de les places es va estendre l'acta oportuna.
  
Per este motiu, amb esta publicació del pacte en el Diari Oficial de la Generalitat Valenciana només s'obri el termini d'instàncies a les persones que no l'hagueren ja entregat o renunciat al seu dret en aquells actes, com es disposa en l'article 2. El text de la norma incorpora els últims acords de la Mesa Sectorial després de l'experiència del seu funcionament durant els mesos transcorreguts.
  
La present orde es publica després dels tràmits pertinents, incloses la negociació i l'aprovació en la Mesa Sectorial de Sanitat i l'informe de l'Àrea Jurídica de la Conselleria de Sanitat. Per tant,
  
ORDENE
  
Article 1. Publicació de la constitució de borses de treball de Salut Pública i de les seues regles de funcionament
  
S'acorda publicar la constitució de les borses de treball de personal de centres de Salut Pública de la Conselleria de Sanitat per a la cobertura temporal de llocs de treball de les categories que es contenen en l'annex I d'esta orde, el funcionament de la qual es regirà així mateix pel que s'hi establix.
  
Article 2. Presentació d'instàncies
  
2.1 Les persones amb dret a pertànyer a alguna de les borses anteriorment descrites que no van ser personalment citades per a la sessió de constitució de la borsa de treball respectiva perquè pertanyien al grup II descrit en el punt 2 del pacte contingut en l'annex I, si desitgen inscriure-s'hi, hauran de presentar una instància dins del termini d'un mes comptador de la publicació d'esta orde en el Diari Oficial de la Generalitat Valenciana, segons el model que constituïx l'annex II.
  
2.2 Les persones que van ser personalment citades als actes de constitució de les borses respectives i que per qualsevol motiu no hi van acudir per si mateixes o mitjançant una representació, podran instar la seua inclusió de la mateixa manera i en el mateix termini que el descrit en l'apartat anterior, llevat que ja hagueren presentat la instància esmentada.
  
2.3 L'orde que resulte de la presentació d'instàncies que es disposa en els apartats precedents serà eficaç un mes després que concloga el termini de presentació d'instàncies.
  
2.4 Es té per portat a efecte i esgotat el tràmit d'instància en el cas de les persones Que van ser personalment citades a l'acte de constitució de la Respectiva Borsa, van comparèixer-hi per si o mitjançant representació, i van presentar instància en el dit acte o bé van declinar el seu dret a ser-hi inclosos.
  
2.5 Les persones ja inscrites podran no obstant això modificar la seua opció d'àrees de salut dins del termini d'un mes des de la publicació d'esta orde.
  
2.6 Les persones que sol·liciten la seua inscripció en alguna d'estes borses de treball però al mateix temps també desitgen exercir el seu dret a no rebre crida de la borsa durant dos mesos, tal com es configura l'exclusió temporal voluntària que s'articula en el punt 7 del pacte contingut en l'annex I, i que esta exclusió comence a contar immediatament que regisca el nou orde de crida que s'assenyala en el punt 2.3, hauran de fer-ho constar en la pròpia instància o bé en document annex. Les exclusions temporals voluntàries ?en qualsevol cas de dos mesos continuats- que desitgen tindre vigència amb posterioritat es dirigiran a l'òrgan gestor de la borsa.
  
DISPOSICIÓ FINAL
  
Esta orde entrarà en vigor l'endemà de la seua publicació.
  
València, 23 de juny de 2003
  
El conseller de Sanitat,
  
VICENTE RAMBLA MOMPLET
  
ANNEX I
  
Pacte que regula la provisió temporal de llocs de treball dels centres de Salut Pública i fixa el funcionament de les borses de treball respectives, assolit per l'acord de la Mesa Sectorial de Sanitat, en la sessió de 5 de juny de 2002, i modificat per l'acord de 2 de juny de 2003
  
1. Categories en què es constituïx borsa de treball
  
Es constituïx una borsa de treball en cada una de les categories professionals següents, que han sigut objecte de convocatòria per a la cobertura dels seus llocs en propietat:
  
- Veterinari d'àrea
  
- Tècnic de Salut Pública
  
- Tècnic de laboratori
  
- Tècnic d'higiene dels aliments
  
- Tècnic mitjà de Salut Pública
  
- Tècnic especialista d'higiene dels aliments
  
- Tècnic especialista de laboratori
  
- Auxiliar de Salut Pública
  
Quan siga necessària la cobertura temporal de llocs de treball compresos en el llistat precedent, però que es troben orgànicament adscrits a direccions territorials, açò és, que tinguen dependència de la Direcció General de la Funció Pública i funcionalment adscrits als Centres de Salut Pública de Castelló, València i Alacant, s'oferiran les borses que es constituïxen ací per si resulta possible la seua cobertura per esta via.
  
La cobertura temporal de llocs de farmacèutic titular es portarà a terme per la seua normativa específica fins que siga modificada.
  
La cobertura temporal de llocs de les unitats de Prevenció del Càncer de Mama l'ocupació de les quals correspon a personal estatutari es farà a través de les borses en vigor de personal estatutari d'institucions sanitàries.
  
2. Integrants de les borses, orde de prelació
  
Cada una de les borses que s'han esmentat en el punt anterior estarà composta per les persones que han participat en la convocatòria respectiva, dividides en dos grups. El grup I estarà constituït per les persones que han superat la fase d'oposició i han arribat a la de concurs, i els seus mèrits han sigut valorats, ordenades per la suma total de la puntuació aconseguida en ambdues fases. El grup II estarà constituït per les persones que han superat algun examen i no han superat la fase d'oposició, i se les ordenarà per la puntuació obtinguda en l'examen o els exàmens.
  
L'orde de crida començarà pel grup I. Es donarà opció al grup II quan no hi haja persones disponibles en el torn del grup I. Quan una persona concloga un nomenament, siga quina haja sigut la seua duració, conservarà l'orde de prelació que tenia.
  
Quan en una categoria determinada s'esgote el llistat de personal disponible, es consultarà el personal que es trobe inscrit en eixa mateixa borsa però que haja sol·licitat altres àrees, per si desitja subscriure el nomenament en qüestió. El rebuig de l'oferta en este cas no significarà la penalització prevista en el punt 6. Si encara així no es cobrix el lloc, l'administració podrà nomenar qualsevol persona que tinga els requisits necessaris per a l'ocupació de la plaça, que no siga integrant de qualsevol de les borses regulades ací.
  
3. Àmbit de les borses de treball
  
Es constituirà una borsa de treball per a tota la Comunitat Valenciana en cada una d'eixes categories de personal d'institucions sanitàries de la Conselleria de Sanitat. No obstant això, les persones amb dret a pertànyer a la borsa elegiran a quines àrees de salut desitgen optar, de tal manera que segons l'àrea de salut de què es tracte i les opcions formulades per les persones interessades pot existir una prelació determinada en cada àrea. L'opció d'àrees de salut tindrà vigència anual, i podrà ser modificada dins del mes de gener de cada any.
  
4. Supòsits que es cobriran a través de la borsa
  
Es cobriran segons l'orde de prelació d'estes borses els llocs bàsics de cada categoria en què es produïsca una vacant, fins a la cobertura reglamentària, i les substitucions de llarga duració previsible.
  
Les substitucions urgents la duració previsible de les quals siga inferior a 7 dies seran cobertes directament pels centres de Salut Pública de la manera que estimen oportuna, si bé podran acudir a l'orde del llistat de la borsa. En este cas, el possible rebuig per part de les persones inscrites no comportarà cap penalització.
  
El termini mínim exempt de cobertura per la borsa esmentat en el paràgraf precedent s'elevarà a 15 dies en el cas de substitucions urgents de veterinaris d'escorxador o de veterinaris d'àrea amb funcions de suport en un escorxador.
  
Quan la substitució de curta duració es transforme en vacant i s'haja cobert fora de l'orde de la borsa, s'haurà de fer un nomenament a favor de la persona que li corresponga de les inscrites en la borsa.
  
5. Gestió de les borses
  
La gestió de les borses la farà la Direcció General per als Recursos Humans o l'òrgan que hi delegue. Immediatament que es produïsca o es conega que s'ha de produir un supòsit susceptible de ser cobert per la borsa, els centres ho comunicaran a l'òrgan gestor. Si és el cas de cobrir una substitució, es formularà una oferta segons l'orde de prelació de la borsa respectiva a les persones que no estiguen treballant en la categoria del nomenament oferit. Si es tracta de cobrir una vacant, l'oferta s'adreçarà a les persones inscrites que no estiguen exercint cap plaça vacant en eixa mateixa categoria.
  
La crida a les persones inscrites es farà telefònicament. Per a açò, els integrants de la borsa indicaran fins a tres números de telèfon, que seran contactats en cada ocasió. L'òrgan gestor deixarà constància dels números i els moments en què es produïxen les telefonades. Acabat un nomenament temporal d'una persona inscrita en la borsa, el centre de Salut Pública comunicarà immediatament esta circumstància a l'òrgan gestor.
  
6. Penalització
  
Si alguna persona inscrita rebutja una oferta de treball d'alguna de les borses regulades ací serà relegada a l'últim lloc de la borsa en què haja rebut la proposta i també de la resta de borses a què s'aplica esta norma, llevat que es trobara en situació d'incapacitat per al treball o en exercici d'un altre nomenament de l'àmbit de la Direcció General de Salut Pública de la Conselleria de Sanitat. La mateixa penalització i amb la mateixa extensió sofrirà qui renuncie a un nomenament en vigor, excepte per a acceptar l'oferiment d'esta borsa per a una altra categoria distinta de la que estiga exercint o, dins de la mateixa categoria, quan, estant exercint una substitució, accepte una oferta d'una plaça vacant.
  
7. Exclusió temporal voluntària
  
Qualsevol persona inscrita podrà sol·licitar quedar exclosa temporalment de ser cridada per un període continuat de dos mesos cada any natural. L'exclusió s'iniciarà un mes després de la presentació de la instància, llevat que la persona interessada assenyale una altra data posterior.
  
8. Vigència de les borses
  
Les borses tindran una vigència inicial de 2 anys o fins que es faça una nova convocatòria en la categoria respectiva. Transcorregut el període inicial, es prorrogarà tàcitament per períodes anuals, o expressament per decisió de la comissió de seguiment, o es modificarà per decisió de la Mesa Sectorial de Sanitat.
  
9. Comissió de seguiment de les borses de treball de Salut Pública
  
Es crearà una comissió Administració - sindicats per a la supervisió del funcionament d'estes borses de treball, composta per nou membres, sis per la part sindical, un per cada sindicat representat en la Mesa Sectorial de Sanitat, i tres en representació de l'administració, designats per la Direcció General de Recursos Humans, dels quals almenys un serà funcionari de la Direcció General per a la Salut Pública. La comissió tindrà caràcter paritari, per a això cada vot dels representants de l'administració comptarà per dos, un dels representants de l'administració exercirà les funcions de president que dirimirà amb el seu vot els empats. Un funcionari diferent dels integrants de la comissió exercirà les funcions de secretari, amb veu però sense vot. Els acords es prendran per majoria simple.
  
Tindrà una reunió ordinària trimestralment, en la qual es revisaran els nomenaments efectuats durant eixe període i altres incidències del funcionament de la borsa. De manera extraordinària es reunirà en qualsevol moment a petició de l'administració o bé de quatre dels representants socials integrants de la comissió. Quan no haja existit cap nomenament de les borses durant un dels períodes trimestrals, es notificarà esta circumstància als components de la comissió, i quedarà excusada la reunió ordinària llevat que se sol·licite expressament de la mateixa manera que una reunió extraordinària. La comissió de seguiment, a més, acordarà les pròrrogues de funcionament de la borsa, en proposarà modificacions i informarà sobre els recursos o reclamacions que es presenten en relació amb el seu funcionament.
  
10. Accés a la informació sobre el funcionament de les borses


Còpia Permalink ELI